**PEMBERITAHUAN PERTANYAAN LISAN**

**DEWAN RAKYAT MESYUARAT KETIGA,**

**PENGGAL KEDUA, PARLIMEN KEEMPAT BELAS**

**Pertanyaan : LISAN**

**Daripada : DATUK HALIMAH BINTI MOHAMED SADIQUE**

**[ KOTA TINGGI ]**

**TARIKH : 14 oktober 2019 (ISNIN)**

**Soalan no. 4**

minta **MENTERI PEMBANGUNAN USAHAWAN** menyatakan apakah perancangan dan program yang dirancang oleh Kementerian Pembangunan Usahawan yang bersifat “High Impact” untuk merealisasikan Dasar Keusahawanan Negara yang baru dilancar pada Julai 2019 tercapai dengan jayanya.

**JAWAPAN**

Yang di-Pertua,

1. Dasar Keusahawanan Nasional 2030 (DKN2030) menggariskan strategi jangka panjang bagi menetapkan hala tuju pembangunan keusahawanan negara dalam menjadikan Malaysia sebagai sebuah Negara Keusahawanan Unggul menjelang tahun 2030.
2. Keutamaan DKN2030 adalah untuk mewujudkan ekosistem keusahawanan yang dinamik bagi memastikan semua golongan dan lapisan masyarakat di negara ini dapat memanfaatkan dan meneroka sepenuhnya potensi masing-masing untuk melibatkan diri secara serius dalam bidang keusahawanan.
3. Tumpuan juga diberikan untuk meningkatkan bilangan usahawan yang berkualiti, berdaya maju, berdaya tahan, berfikiran global dan kompetitif di samping mempertingkatkan keupayaan perusahaan mikro, kecil dan sederhana serta koperasi.
4. Di antara bidang yang diberi keutamaan di bawah DKN2030 adalah untuk meningkatkan keupayaan dan prestasi usahawan dalam sektor-sektor yang berpotensi dan berpertumbuhan tinggi seperti aeroangkasa, automotif, rel, tenaga boleh diperbaharui, peranti perubatan, bioteknologi dan industri halal.
5. Selaras dengan aspirasi DKN2030, Kementerian Pembangunan Usahawan (MED) telahpun mengorak langkah dengan meneroka industri yang memberi **impak yang tinggi** kepada usahawan tempatan. Antara inisiatif utama yang telah dilaksanakan oleh MED ialah:

**Industri Halal**

1. Melalui Mesyuarat Jemaah Menteri bertarikh 21 Ogos 2019, MED telah diberi mandat bagi membangunkan industri Halal dan menerajui Jawatankuasa Pembangunan Industri Halal yang baharu ditubuhkan. MED komited dalam usaha meneroka ruang dan peluang bagi membangunkan usahawan tempatan dalam industri halal dan telah memulakan langkah untuk menjadikan Malaysia sebagai pembekal gelatin halal bagi pasaran global. Pelaksanaan inisiatif ini akan mengurangkan import gelatin halal sebanyak 30% sekaligus dapat meningkatkan peluang Perusahaan Kecil dan Sederhana (PKS) untuk terlibat secara kompetitif di dalam rantaian bekalan (*supply chain*).
2. MED memainkan peranan dalam memudahcara proses dan prosedur bagi usahawan tempatan memenuhi kriteria untuk mengeksport produk halal ke pasaran antarabangsa. Penganjuran Malaysia Halal Expo 2019 (MHE2019) yang diadakan pada awal tahun ini misalnya berjaya merekod jualan sebanyak RM135.04 juta hasil *business matching* di antara 21 syarikat *anchor* dengan 144 pempamer yang terdiri daripada PKS tempatan.
3. Usaha akan dipergiatkan lagi sempena Sukan Olimpik Tokyo 2020 bagi memberi peluang kepada PKS tempatan mendapat akses yang lebih luas untuk mempromosi produk dan perkhidmatan.

**Industri Aeroangkasa**

1. Selaras dengan DKN2030, MED melalui SME Corporation dalam usaha untuk membangunkan industri aeroangkasa yang telah dikenal pasti sebagai industri yang memacu ekonomi negara ke tahap yang lebih tinggi melalui Program *Aerospace Manufacturing Initiative: Developing SMEs in Global Aerospace Manufacturing Industry* (AMI) yang bertujuan untuk membangunkan PKS tempatan menjadi sebahagian daripada rantaian bekalan industri aeroangkasa.

1. Sehingga September 2019, sebanyak tiga puluh (30) PKS telah menyertai program AMI dan sebanyak RM58.9 juta jumlah jualan telah dijana.
2. Dengan pelaksanaan program AMI ini, ianya dilihat mampu membuka peluang kepada PKS untuk meneroka pasaran perniagaan berskala sederhana dan besar termasuk menjadi pengedar utama kepada syarikat aeroangkasa berpengaruh di dunia seperti Boeing, Airbus, Bombardier, Mitsubishi, Kawasaki dan lain-lain.

**Program Pembangunan Vendor (PPV)**

1. Di bawah Perbelanjaan Pembangunan Waran Am Bil.1 Tahun 2019 bertarikh 19 Disember 2018, MED telah dipertanggungjawabkan untuk melaksanakan program PPV dalam usaha memperkasa ekonomi usahawan Bumiputera.
2. Pelaksanaan PPV di bawah MED diperkukuhkan melalui usaha meningkatkan penyertaan *anchor* baharu dari kalangan *Government Linked Company* (GLC), *Multinational Company* (MNC), *Public Limited Company* (PLC), juara vendor dan syarikat swasta.
3. Pembangunan vendor tempatan turut meliputi pembangunan kapasiti melalui program peningkatan kemahiran serta pembangunan penyelidikan bagi tujuan pengkomersialan produk di peringkat tempatan dan antarabangsa.
4. Antara sektor yang kini diberi keutamaan di dalam program PPV meliputi sektor aeroangkasa, telekomunikasi, bioteknologi, farmaseutikal, rel, tenaga boleh baharu, automotif, *air mobility* dan yang terbaru menggalakkan vendor dalam pembuatan aset industri pertahanan. Perbincangan turut telah dibuat bersama Kementerian yang terlibat berkaitan perkara ini.

Sekian, terima kasih.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*